CELEX: 32017R1575
Language: ro
Date: 2017-06-23 00:00:00
Title: Regulamentul delegat (UE) 2017/1575 al Comisiei din 23 iunie 2017 de modificare a Regulamentului delegat (UE) 2015/242 de stabilire a normelor detaliate de funcționare a consiliilor consultative în cadrul politicii comune în domeniul pescuitului

19.9.2017   
            
            
               RO
            
            
               Jurnalul Oficial al Uniunii Europene
            
            
               L 239/1
            
         REGULAMENTUL DELEGAT (UE) 2017/1575 AL COMISIEI
   din 23 iunie 2017
   de modificare a Regulamentului delegat (UE) 2015/242 de stabilire a normelor detaliate de funcționare a consiliilor consultative în cadrul politicii comune în domeniul pescuitului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 45 alineatul (4),
   întrucât:
   
               (1)
            
            
               Articolul 43 din Regulamentul (UE) nr. 1380/2013 prevede instituirea de consilii consultative care să promoveze o reprezentare echilibrată a tuturor părților interesate din domeniul pescuitului și al acvaculturii și să contribuie la îndeplinirea obiectivelor politicii comune în domeniul pescuitului.
            
         
               (2)
            
            
               În conformitate cu articolul 45 alineatul (4) din Regulamentul (UE) nr. 1380/2013, Comisia a adoptat Regulamentul delegat (UE) 2015/242 al Comisiei (2) de stabilire a normelor detaliate de funcționare a consiliilor consultative în cadrul politicii comune în domeniul pescuitului.
            
         
               (3)
            
            
               Articolul 2 din Regulamentul delegat (UE) 2015/242 definește, printre altele, termenii „organizații sectoriale” și „alte grupuri de interes”, care se referă la două categorii de părți interesate reprezentate în consiliile consultative, în conformitate cu articolul 45 alineatul (1) din Regulamentul (UE) nr. 1380/2013.
            
         
               (4)
            
            
               Este necesară o mai bună aliniere a definiției termenului „organizații sectoriale” la textul articolului 45 alineatul (1) din Regulamentul (UE) nr. 1380/2013, pentru a se evita potențialele dificultăți de interpretare.
            
         
               (5)
            
            
               Având în vedere că pot exista organizații mixte, care reprezintă atât sectorul pescuitului, cât și alte interese, este necesar să se precizeze că adunarea generală decide cu privire la clasificarea membrilor consiliilor consultative în una dintre cele două categorii prevăzute la articolul 45 alineatul (1) din Regulamentul (UE) nr. 1380/2013.
            
         
               (6)
            
            
               Articolul 4 din Regulamentul delegat (UE) 2015/242 conține dispoziții privind structura și organizarea consiliilor consultative și în special privind numirea comitetului executiv de către adunarea generală.
            
         
               (7)
            
            
               Având în vedere componența consiliilor consultative, astfel cum este definită la punctul 2 litera (a) din anexa III la Regulamentul (UE) nr. 1380/2013, și anume faptul că 60 % din locurile din cadrul adunării generale și al comitetului executiv sunt alocate organizațiilor sectoriale și 40 % sunt alocate altor grupuri de interes, este necesar să se acorde ambelor categorii dreptul de a decide în mod autonom cu privire la reprezentarea lor în comitetul executiv și să se garanteze astfel o reprezentare echilibrată a tuturor părților interesate în cadrul consiliilor consultative,
            
         ADOPTĂ PREZENTUL REGULAMENT:
   Articolul 1
   Regulamentul delegat (UE) 2015/242 se modifică după cum urmează:
   
               1.
            
            
               La articolul 2, alineatul (2) se înlocuiește cu următorul text:
               
                           „(2)
                        
                        
                           «organizații sectoriale» înseamnă organizații care reprezintă sectorul pescuitului (inclusiv pescarii salariați) și, dacă este cazul, operatorii din sectorul acvaculturii, și reprezentanții sectoarelor de prelucrare și de comercializare;”.
                        
                     
         
               2.
            
            
               Articolul 4 se modifică după cum urmează:
               
                           (a)
                        
                        
                           la alineatul (2) se adaugă următoarea literă (c):
                           
                                       „(c)
                                    
                                    
                                       decide cu privire la clasificarea membrilor consiliilor consultative în categoriile „organizații sectoriale” sau „alte grupuri de interes”. Această decizie trebuie să se bazeze pe criterii obiective și verificabile, cum ar fi dispozițiile din statut, lista membrilor și natura activităților organizației în cauză.”;
                                    
                                 
                     
                           (b)
                        
                        
                           alineatul (3) se înlocuiește cu următorul text:
                           „(3)   Pe baza numirilor efectuate de organizațiile sectoriale și de celelalte grupuri de interes pentru locurile care le sunt atribuite, adunarea generală numește un comitet executiv format din cel mult 25 de membri. După consultarea Comisiei, adunarea generală poate decide să numească un comitet executiv format din cel mult 30 de membri, pentru a asigura o reprezentare adecvată a flotelor de dimensiune mică.”
                        
                     
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 iunie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 28.12.2013, p. 22.
   
      (2)  Regulamentul delegat (UE) 2015/242 al Comisiei din 9 octombrie 2014 de stabilire a normelor detaliate de funcționare a consiliilor consultative în cadrul politicii comune în domeniul pescuitului (JO L 41, 17.2.2015, p. 1).